ঝাড়গ্রাম জেলা পরিষদের ১৬ টি আসনের মধ্যে ১৩ টিতে জিতেছে তৃণমূল। বাকি তিনটি আসন বিজেপি পেয়েছে। সংখ্যায় তৃণমূল অনেক এগিয়ে থাকলেও সংশয় পিছু ছাড়ছে না। সভাধিপতি হওয়ার দৌড়ে এগিয়ে রয়েছেন জেলা তৃণমূলের চেয়ারম্যান সুকুমার হাঁসদার গোষ্ঠীর মাধবী বিশ্বাস। লালগড় থেকে নির্বাচিত মাধবী বিগত ঝাড়গ্রাম জেলা পরিষদের নারী ও শিশু কল্যাণ কর্মাধ্যক্ষ ছিলেন। কিন্তু জেলায় সুকুমার বিরোধী গোষ্ঠী চাইছে সুজলা তরাই-কে সভাধিপতি করা হোক। সুজলাদ বিগত গোপীবল্লভপুর-২ পঞ্চায়েত সমিতির বিদ্যুৎ কর্মাধ‍্যক্ষ ছিলেন। এ বার তৃণমূলের নির্বাচিত ১৩ জন সদস্যের মধ্যে কেবল এই দুজন মহিলা তফসিলি জাতির। সহ সভাধিপতি পদটি সাধারণের জন্য থাকলেও ওই পদে আদিবাসী কাউকে আনা হতে পারে বলে শাসক দল সূত্রে খবর। শাসক শিবিরের আশঙ্কা, বিজেপি যদি তৃণমূলের কারও নাম সভাধিপতি পদের জন্য প্রস্তাব করে দেয়, সেই সুযোগে ভোটাভুটিতে অন্য কিছু হয়ে গেলেও হয়ে যেতে পারে। জেলা তৃণমূলের চেয়ারম্যান সুকুমার হাঁসদা বলেছেন, ‘‘কে সভাধিপতি হবেন, সেটা বুধবার মহাসচিব আসার পরে জানা যাবে। শপথ গ্রহণ অনুষ্ঠানে থাকবেন পার্থবাবু। দলীয় বৈঠকও করতে পারেন মহাসচিব।’’ জেলাশাসক আয়েষা রানির কথায়, ‘‘বুধবার দুপুর দেড়টায় জেলাপরিষদ ভবনে সদস্যদের শপথ গ্রহণ এবং সভাধিপতি ও সহ সভাধিপতি নির্বাচন হবে।’’